El curs "El dia a dia de les pimes" pretén millorar la formació dels gerents de les pimes catalanes, oferint-los coneixements que els permetin una millor gestió financera de les seves companyies.
Aquesta iniciativa conjunta reforça el compromís de l'ICF i Avalis amb l'IEF, amb qui col·laboren des de fa anys participant en el programa d'Educació Financera a les Escoles de Catalunya (EFEC).
Barcelona, 26 de setembre del 2019.- L'Institut Català de Finances (ICF) i Avalis de Catalunya han signat un conveni amb l'Institut d'Estudis Financers (IEF) per impulsar la formació en finances empresarials entre els gerents de les pimes catalanes.
El programa, que rep el nom de "El dia a dia de les pimes", pretén capacitar els directius de les empreses en finances empresarials, dotant-los d'eines i coneixements que els permetin una millor gestió financera de les seves companyies.
L'acord de col·laboració neix fruit de les necessitats de les pimes, especialment quan aborden processos de creixement o expansió, fases en què la gestió financera té gran rellevància.
En aquest període, disposar de tota la informació possible, els coneixements i també l'assessorament d'experts és imprescindible per prendre la millor decisió pel negoci.
Amb aquest objectiu, s'ha definit un programa que consta de dues jornades que se celebraran els dilluns 7 i 14 d'octubre a la seu de l'ICF a Barcelona.
A les jornades podran participar totes aquelles pimes que ho sol·licitin prèviament a través del formulari d'inscripció habilitat a la pàgina web de l'ICF.
Els tallers tenen com a objectiu que la gestió financera deixi de ser l'origen d'eventuals problemes a les companyies i que es puguin utilitzar les finances com un instrument que contribueixi a la competitivitat de les empreses.
La primera sessió se centrarà en estratègies bàsiques de gestió financera que facilitin als gerents de les petites i mitjanes empreses comptar amb unes finances sanejades i adequades als seus objectius empresarials.
Pel que fa a la segona jornada, destinada a la política de preus, s'analitzaran les diferents estratègies en aquest àmbit fent especial incís en la gestió dels descomptes i tenint com a objectiu final maximitzar el marge de l'empresa.
El taller comptarà amb casos reals de pimes catalanes que avui dia estan aplicant els conceptes teòrics explicats i la incidència que genera en la rendibilitat de les companyies.
Aquesta iniciativa conjunta reforça el compromís de l'ICF i Avalis amb l'IEF, amb qui col·laboren des de fa 6 anys participant en el programa d'Educació Financera a les Escoles de Catalunya (EFEC).
Té com a missió principal promoure el finançament del teixit empresarial a Catalunya per contribuir al creixement, la innovació i la sostenibilitat de l'economia catalana.
L'ICF actua com a complement del sector privat, oferint una àmplia gamma de solucions de finançament centrades en préstecs, garanties i inversió en capital risc.
Sobre Avalis de Catalunya S.G.R.
La missió d'Avalis de Catalunya S.G.R és procurar l'accés al crèdit a pimes i autònoms amb activitat a Catalunya, a més de millorar les seves condicions de finançament mitjançant la prestació d'avals davant bancs, caixes i l'ICF.
Així mateix, facilita la licitació i execució de concursos públics.
Entre els socis protectors de Avalis de Catalunya figuren la Generalitat de Catalunya, el Institut Català de Finances, patronals empresarials com Foment del Treball i PIMEC, així com la pràctica totalitat d'entitats financeres que operen a Catalunya.
Sobre l'Institut d'Estudis Financers
L'Institut d'Estudis Financers (IEF) és una entitat de referència en la formació i divulgació bancària i financera, creada per les entitats de crèdit de l'Estat més rellevants i per la Generalitat de Catalunya, per afavorir la competitivitat, l'eficiència i la internacionalització del sector financer, així com la promoció de noves iniciatives.